Riglyne vir wettige dagga saamgestelArgieffoto Die medisynebeheerraad sal riglyne bekendmaak waaronder dagga voortaan wettig gekweek mag word vir medisinale en navorsingsdoeleindes. Dr J Gouws, die medisyneregistrateur van die medisynebeheerraad, het gesê ná berigte in die media dat die beheerraad die gebruik van dagga vir medisinale doeleindes gemagtig het, het die persepsie ontstaan dat dié raad nou lisensies uitreik aan mense om dagga te kweek en te verbou. “Die medisynebeheerraad wil dit duidelik maak dat dit nie die geval is nie; geen lisensies word in die stadium uitgereik nie. Die raad is nog besig om ŉ baie fyn en noukeurige raamwerk op te stel waarbinne lisensies vir die groei en verbouing van dagga vir medisinale doeleindes uitgereik sal word,” het Gouws gesê. “Ons bevestig dat dagga steeds onwettig is, dit is dus onwettig om dit te vervaardig, in jou besit te hê, te gebruik of te verkoop vir medisinale of nie-medisinale doeleindes sonder die nodige toestemming van die direkteur-generaal van gesondheid,” het Gouws verduidelik. Volgens Gouws maak die Medisynewet voorsiening daarvoor dat pasiënte toegang het tot geregistreerde medisyne en in uitsonderlike gevalle tot ongeregistreerde medisyne. Dagga is tans ŉ skedule sewe middel en dus is dit onwettig om dit in jou besit te hê. “Tot op hede het die raad een medisinale middel geregistreer wat cannabinoïden bevat en dié middel as ŉ skedule ses produk geklassifiseer, dus is dit moontlik om die middel wettig te besit mits jy dit met voorskrif van ŉ mediese dokter in die hande kry,” het Gouws gesê. Die wetsontwerp om dagga vir medisinale doeleindes te wettig is tans voor die parlement se portefeuljekomitee oor gesondheid. Die medisynebeheerraad se riglyne sal voortaan beskikbaar wees vir kommentaar van die publiek. Sodra die wetsontwerp goedgekeur is en die nodige riglyne gevolg word sal ŉ lid van die publiek kan aansoek doen om dagga te kweek. Die raad moet nog met die departement van landbou, bosbou en visserye konsulteer om die vereistes soos die kwaliteit van die grond, die saad se kwaliteit en die verskillende kultivars te bespreek. “Wanneer ons dit in ag neem sal die riglyne en aansoekvorms waarskynlik later vanjaar beskikbaar wees,” het Gouws laat hoor. Die wetsontwerp is voorgestel deur die IVP-LP Mario Ambrosini, wat in 2014 aan kanker dood is.